google/wiki40b huggingface dataset:
Sheikh Mujibur Rahman

Politisk betydning

Som studentpolitiker i Øst-Pakistan ble Mujib kjent som en karismatisk og kraftfull politisk taler i Awami League. Han var talsmann for sosialisme og ble derfor populær fordi han talte mot etnisk og institusjonell diskriminering av bengalene. Han krevde økt selvstyre for provinsen Øst-Pakistan og ble en kraftig motstander av militærstyret til Ayub Khan. Da spenningen rundt debatten om forholdet mellom Vest-Pakistan og Øst-Pakistan var på sitt sterkeste, trakk Mujib opp en sekspunktsplan for selvstyre som ble sett på som separatisme i Vest-Pakistan. Han ble tiltalt for påstått konspirasjon med Indias regjering i 1968, men ble ikke dømt. Trass i at han ledet sitt parti til en stor seier i valget i 1970, ble han ikke bedt om å danne regjering.
Etter samtaler med president Yahya Khan og den vestpakistanske politikeren Zulfikar Ali Bhutto ble Mujib arrestert, og det brøt ut en geriljakrig mellom regjeringsstyrker og separatister. Den indisk-pakistanske krig 1971 førte til at Bangladesh ble etablert, og etter at han ble løslatt, kunne Mujib innta kontoret som interimspresident og senere som statsminister. Selv da en forfatning ble vedtatt som krevde sosialisme og et sekulært demokrati, kjempet Mujib med de store utfordringen som stor fattigdom og arbeidsløshet var. Midt i stigende politisk uro fordømte han andre politiske partier og erklærte seg selv for president på livstid i 1975. Mujib ble snikmyrdet sammen med deler av sin familie av en gruppe offiserer i hæren.

Etter hans død

Fem tidligere soldater ble henrettet (ved henging) i januar 2010 ved Dhaka Central Jail, dømt for å ha drept Rahman.
Nigidius obesus

Utseende

En nokså liten (16 - 19 millimeter), nokså bred, flat, blank, brunsvart hjortebille. Denne gruppen har ikke svært forstørrede kjever hos hannene, derimot har kjevene en oppoverrettet, krokformet lobe ("øre") ved roten. Hodet er avrundet firkantet, med en utstikkende "lapp" under hvert fasettøye. Pannen er ganske flat, hodet er svært grovt og tett men grunt punktert. Pronotum er rektangulært, bredere enn langt, svært blankt og grovt punktert, med en dyp midtfure. Dekkvingene har tydelige, grove punktrekker, men tette, finere punkter mellom linjene.

Utbredelse

Arten er vidt utbredt i Thailand, Malaysia, Sumatra og Borneo.
Victor Frankenstein (film, 2015)

Handling

Når Dr. Victor Frankenstein (James McAvoy) og hans lojale assistent Igor (Daniel Radcliffe) går for langt i deres edle forsøk på å hjelpe menneskeheten, blir Victors besettelse forvandlet til galskap. Han slipper deretter løs sin siste oppfinnelse: En monstrøs figur som er livsfarlig for alle som kommer i dens vei.
Taresa Tolosa

2016

Tolosa fikk sølv på 1500 meter under det etiopiske mesterskapet i friidrett i 2016, bak Aman Wote. Han kom på femteplass på 1500 meter under Afrikamesterskapet i friidrett 2016, og fikk sølv på samme øvelse under U20-VM i friidrett 2016, bak Kumari Taki fra Kenya.

2017

Han vant 1500 meter under det etiopiske mesterskapet i friidrett 2017, og i FBK Games i Nederland kom han på tredjeplass på 1500 meter med ny personlig rekord på 3:34,47, og han kom på sjetteplass på 800 meter med ny personlig rekord på 1:50,74. Han deltok i VM i friidrett 2017, men fullførte ikke forsøksheatet.

2018

Innendørs vant han Copernicus Cup i Polen, og satte der ny personlig rekord på 1500 meter innendørs, med 3:37,41. Han kom på andreplass på 1500 meter under det etiopiske mesterskapet i friidrett 2018, bak Samuel Teferra. I Diamond League 2018 vant han 1500 meter i ett av stevnene, Qatar Athletic Super Grand Prix, og han kom på 12.-plass i Diamond League-finalen, som var Zürich Weltklasse. Han deltok i Afrikamesterskapet i friidrett 2018, og kom der på 11.-plass på 1500 meter.

2019

Han deltok i Copernicus Cup i februar 2019, og kom der på åttendeplass på 1500 meter.
Skicross

Skicross  (også kjent som ski-X) er en skiidrettskonkurranse. Den er basert på snowboarding-grenen boardercross. Til tross for at øvelsen går på tid, blir det sett på som freestyle fordi det foregår på terreng som tradisjonelt sett finnes i freestyle.
I en hurtighets- eller kvalifiseringsrunde skal alle deltagerne stå på ski ned bakken, som er laget med både naturlig terreng, samt kunstig, som for eksempel hopp. Etter hurtighetsrunden kommer det 16 (i kvinnenes konkurranse) eller 32 (i mennenes konkurranse) utøver til en knockout-serie over fire runder. Grupper bestående av fire utøvere starter samtidig og skal komme seg til slutten av banen. De to første over mållinjen går videre til neste runde. I slutten bestemmer finalen og den lille finalen hvem som kommer på 1.- til 4.- og 5.- til 8.-plass, respektivt.
Deltagere har ikke lov til å dytte eller dra i hverandre under knockoutrundene. All kontakt mellom flere utøver som er tilregner vil straffes med diskvalifisering.
Det internasjonale skiforbundet har nylig lagt skicross til listen over øvelser under VM i freestyle, sammen med kulekjøring og hopp.
Den internasjonale olympiske komité bestemte at skicross skulle være med under Vinter-OL 2010 i Vancouver den 28. november 2006.
Jørgen Peter Jordhøy

Liv

Han var sønn av sognepresten i Lesja, Peder Alstrup Jordhøy (død 1820), og Sophie Amalie Nielsdatter Brandt. Etter å ha vært handelsbetjent tok han kjøpmannseksamen i 1822, og i 1826 norsk juridisk eksamen. Deretter var han fullmektig hos prokurator Delphin og hos fogden i Østerdalen, før han i 1831 flyttet til Christiania for å skrive bøker. I 1832 ble han utnevnt til underrettsprokurator i Romsdals amt, med bolig i Aukra.
Jordhøy ble skilt fra sin kone i 1833 på grunn av dårlig oppførsel mot henne. I 1856 ble han tiltalt for mishandling av en konkubine (samboer) og dømt til fengsel i 88 dager. I overretten ble straffen skjerpet til 96 dager, og i høyesterettsdom av 30. september 1857 ble han fradømt embetet som prokurator. Resten av livet tilbragte han i fattigdom i Fræna, og døde som fattiglem på gården Sylte.
Jordhøy utga en praktisk juridisk håndbok, Forsøg til en juridisk Haandbog for norske ulovkyndige Kjøbstædsindvaanere, i Særdeleshed Kjøbstædsborgere (1831), samt håndbøker om lensmenns (Den norske Lensmands vigtigste Pligter og Rettigheder, 1832) og presters (Den norske Præsts vigtigste Embedspligter, 1832) plikter og rettigheter. I 1846 utga han sitt eget tidsskrift fra Molde, Despoten eller den offentlige Myndigheds Misbrug i Norge. Dette utkom med fem nummer.
Foreningen for hjertesyke barn

Foreningen for hjertesyke barn (FFHB) er en medlems- og interesseorganisasjon for hjertesyke barn og pårørende i Norge. FFHBs visjon er at alle hjertebarn i Norge skal ha gode liv. Dette innebærer at foreningen favner alle barn som lider av hjertesykdom – ikke bare de som er medlemmer. Foreningen ble stiftet i 1976 av foreldre til hjertesyke barn. De som i dag kan være medlemmer i foreningen er hjertesyke barn og unge, foreldre til hjertesyke barn og unge og foreldre som har mistet et hjertesykt barn. Hjertesyke barn blir ofte omtalt som hjertebarn. Foreningen ble i 2016 tildelt Wenche Foss' ærespris sammen med Sven Nordin.

Støtte til forskning og medisinsk utstyr

Den dårlige økonomien i helsesektoren fører til at det finnes minimalt med penger til forskning, nytt og bedre medisinsk utstyr, og til videreutdanning av helsepersonell. FFHB støtter norsk helsevesen hvert år med flere hundretusen kroner.

Innsamlingsarbeid

Foreningen for hjertesyke barn driver sitt arbeid i stor grad basert på innsamlede midler fra gavmilde givere. Foreningen er medlem av Innsamlingskontrollen, hvor regnskapene hvert år blir gjennomgått og kontrollert.
Smedjebacken

Historie

På 1300- eller 1400-tallet ble det oppført en steinkirke i By i Norrbärke. Kirken ble bygd ut til sin nåværende form mellom 1661 og 1724. Kirkens inventar kom for en stor del fra sognets brukseiere.
Kirken var et kapell i Söderbärke sogn fram til 1646, da Norrbärke ble skilt ut som eget sogn.
I området hadde det lenge eksistert små smier, og i 1631 ble det på samme sted som dagens stålselskap Ovako anlagt en bergsmannssmie. Byen vokste med tiden også fram som et kommunikasjonssenter, ettersom både landverts- og vannveier møtes her. Her lå også ei havn for utskiping av jern fra områdets smelteverk og smier. 
Havna ble enda viktigere i 1795 da Strömsholms kanal sto ferdig med sitt nordre endepunkt i Smedjebacken. Bebyggelsen vokste på den tid fram langs Kyrkogatan. Den største utvidelsen av stedet kom etter 1856 da Smedjebackens Walsverk og jernbaneforbindelsen med Ludvika sto ferdig. For å møte den økte etterspørselen etter boliger ble det nå oppført hus også i Västansjö sør for Kolbäcksån, og på stedet sto den nye jernbanestasjonen klar i 1900. Samme år ble Smedjebacken et municipalsamhälle og 18 år senere köping. I dag brukes den tidligere havnen bare av fritidsbåter.
I Smedjebackens gammelgård finnes en del maskiner av Christopher Polhem, og 15 gamle bygninger, blant annet Bellmangården, som tilhørte Carl Michael Bellmans mormors far.
Tadahiko Ueda

Japans herrelandslag

Tadahiko Ueda spilte 13 landskamper for Japans herrelandslag.
Nordenskiöld Land nasjonalpark

Geografi, landskap, geologi

Nordenskiöld Land nasjonalpark omfatter den sørlige halvdelen av Nordenskiöld Land – den lange landtungen mellom Isdalen og Van Mijenfjorden. Grovt sett omfatter parken (fra vest) først det flate lavlandet langs Nordenskiöldkysten mellom utløpene av de to fjordene,  deretter sørdelen av Fridtjofbreen, Berzeliusdalen, Vassdalen, Semmeldalen, og Reindalen. Rundt dalførene følger grensen stort sett vannskillet langs de omliggende fjelltoppene.
Landskapet er alpint og vilt (640-1 047 m) i øst og nord, og bratt (500-900 m) med en bred og helt flat kyststripe i vest. Det er evig isdekke (fra vest) på breene Erdmannbreen, Fridtjofbreen, Gleditschfonna, Marstranderbreen, Tavlebreen, Medalsbreen, Krokbreen, Bergmesterbreen, Marthabreen, og Slakbreen. 
Det er forekomster av pingoer i Berzeliusdalen og Vassdalen, og et stort antall av dem øverst i Reindalen. Ellers har Reindalen geomorfologi, morener, steinbreer og ulike rasfenomener av stor betydning. Dalen munner ut med et av øygruppens største og bredeste elvedelta kalt Stormyra, som er på 100 km² og munner ut i Kaldbukta i Van Mijenfjorden. Reindalen har sure bergarter, mens Nordenskiöldkysten i vest har kalkholdig grunn.

Flora og fauna

Reindalen er det frodigste vegetasjonsområdet på hele Svalbard, og isfri hele året. Det er viktige torvmoser i Reindalen, og mye fuglefjellsvegetasjon på Nordenskiöldkysten. 
Parken har vadefugl, gjess, dykkender og sjøfugl. Ingeborgfjellet ved kysten i sørvest er et stort fuglefjell som sammen med Nordenskiöldkysten i 2011 ble utpekt til ramsarområde, og som også står på BirdLife Inter­nationals liste over viktige, europeiske fuglefjell. Det er både alkefugl, krykkje og havhest. 
Av fauna kan nevnes fjellrev, streifende isbjørn, og beitende og kalvende svalbardrein.

Kulturminner

Det er kulturminner med fangsttufter tilbake til sent på 1600-tallet, mange av dem russiske overvintringsstasjoner. Blant eldre bo- og fangstplasser kan nevnes (fra vest) Camp Bell og, Camp Millar i Vårsolbukta, og Camp Morton litt lengre øst. Det er også industrielle kulturminner fra  tidlig mineralutvinning.

Forvaltning og bruk av området

Den 40 km lange Reindalen med tilliggende fjellsider utgjør halve parkarealet. Her er det restriksjoner på ferdselen, men dalen utgjør eneste landfaste scooterløype mellom Longyearbyen og Sveagruva, og har motorisert ferdsel for ansatte ved Store norske Spitsbergen kulkompani. Det har vist seg vanskelig å etablere mobildekning i området.
Ellers har Røde Kors ei hytte midt i Reindalen. Scooterløyper går nord-sør fra Longyearbyen til Sveagruva, og vestover via Semmeldalen til Barentsburg.Den vestlige delen har ingen scooterløyper.
Helt sørvest i nasjonalparken ligger Bellsund fyr, ved nordinnløpet til Van Mijenfjorden.
Luca Signorelli

Luca Signorelli (født omkring 1450 i Cortona, død 16. oktober 1523 i Cortona) var en italiensk renessansemaler og elev til Piero della Francesca. Han regnes som en hovedmester i den florentinske skole innen datidens malerkunst.

Bakgrunn

Luca Signorellis far var maleren Egidio di Ventura Signorelli. Luca var elev under Piero della Francesca i Arezzo, der han i særedeleshet tilegnet seg perspektiv og aktmaleri. Han orienterte seg deretter etter mestrene i Firenze, ikke minst etter Perugino, i hvis verksted han virket.
Accademia Nazionale di Santa Cecilia

Accademia Nazionale di Santa Cecilia er en av de eldste musikkinstitusjoner i verden.
Det har siden 2005 sin base i Parco della Musica i Roma og ble grundlagt med den pavelige bullen Ratione congruit utstedt av pave Sixtus V i 1585, som påberopte to helgener som var fremstående i vestlig musikkhistorie: Gregor den store, etter hvem gregoriansk sang er oppkatt, og Santa Cecilia, skytshelgenen for musikk. Det ble grunnlagt som en «menighet» eller et «brorskap» – en religiøs losje, så å si – og gjennom århundrene er det vokst fra et forum for lokale musikere og komponister til et internasjonalt anerkjent akademi.
Darmstadtium

Egenskaper

Darmstadtium er et radioaktivt transisjonsmetall. Bare noen få atomer av stoffet er fremstilt, og kombinert med den korte halveringstiden gjør dette at lite er kjent om stoffets kjemiske og fysiske egenskaper. Det antas å være et sølvfarget fast stoff ved romtemperatur.

Isotoper

hittil er 14 isotoper beregnet eller kjent, og alle er svært ustabile (og dermed radioaktive). De mest stabile er ²⁷⁸Ds med halveringstid 10 sekunder (beregnet), ²⁸¹ᵐDs med halveringstid 9,6 sekunder, ²⁷⁷Ds og ²⁷⁶Ds med halveringstid 5 sekunder (beregnet), og ²⁷⁴Ds med halveringstid 2 sekunder (beregnet). De resterende isotopene har halveringstider 1 sekund eller kortere. Flere av isotopene kan nedbrytes ved spontan kjernespalting (fisjon).
CAS-nummer: 54083-77-1

Forekomst

Darmstadtium forekommer ikke naturlig, men fremstilles kunstig i laboratorier.

Anvendelse

Darmstadtium har ingen anvendelse, bortsett fra i forskningssammenheng.
Stuping under Asialekene 1982

Stuping under Asialekene 1982. Stuping var en av flere sporter under de niende Asialekene som ble arrangert i New Delhi i India. Det var niende gangen som stuping var med på programmet i Asialekene. Stupkonkurransene ble avviklet i perioden 24. til 29. november 1982. Det var fire øvelser, 3 meter sviktstup og 10 meter tårnstup for både damer og menn . Kina ble beste nasjon, de vant alle fire gullmedaljene.
Gråhval

Beskrivelse

Gråhvalen er flekkete mørkt grå til lysere grå i fargen og sterkt begrodd med andeskjell og hvallus. Arten mangler regulær ryggfinne, men har en serie med pukler langs den bakre tredjedelen av ryggraden. Den har to dype furer på halsen, som gjør at kjeften kan åpnes maksimalt når den beiter på byttedyr. Gråhvalen bruker bardene (som er hvite) til å filtrere mat fra havbunnen (eneste hvalart som finner primærføden i sedimentene på havbunnen), og som alle bardehvaler har den to blåsehull, som sitter på toppen av bakhodet/øverst i nakkeregionen.
Hunnene er generelt noe større enn hannene. Hunnene blir gjerne 12,8–15,2 meter lange og kan veie opp mot 31–34 metriske tonn når de er gravide. Hannene blir gjerne 11,9–14,3 meter lange og veier gjerne omkring 16 tonn.

Utbredelse og habitat

Det finnes to populasjoner av gråhval; østlig gråhval og vestlig gråhval, som begge er endemiske for det nordlige Stillehavet. Gråhvalen finnes typisk i kystnære farvann, med en maksimaldybde på ca. 100 meter. Østlig gråhval holder til langs vestkysten av Nord-Amerika, fra Baja California i sør til Beringstredet i nord. Vestlig gråhval til langs østkysten av Nordvest-Asia, fra kysten av Sør-Korea i sør til Okhotskhavet i nord.
Tidligere fantes det også en stamme av gråhval i Atlanterhavet. Det er ikke nøyaktig kjent når den ble utryddet, men det kan ha skjedd tidlig på 1700-tallet, og skyldtes sannsynligvis hvalfangst.
Det har i nyere tid vært flere tvilsomme rapporter fra Atlanterhavet. Den 9. mai 2010 ble det derimot gjort en sikker observasjon i det østre Middelhavet, utenfor kysten av Israel. Den samme hvalen ble sett utenfor Barcelona i Spania 30. mai 2010. I 2013 ble det sett en gråhval utenfor kysten av Namibia, den første observasjonen på den sørlige halvkule. Disse hvalene kan ha svømt gjennom Nordvestpassasjen, som nå er enklere å passere på grunn av klimaendringer.

Atferd

Gråhvalen er kjent for sine lange migreringer (opp mot 20 000 km eller mer tur/retur) mellom vinterbeite og parings- og kalveplassene sommerstid. Den er også kjent for hvalsangen sin, som er den mest komplekse blant alle hvalarter.
Gråhvalen filtrer mat fra sedimentene på havbunnen, gjennom å legge seg på siden og gulpe i seg mudderet, som så filtreres gjennom bardene når hvalen stiger til overflaten. De bygger opp fettreservene i vinterhalvåret (i nord) og lever av disse i paringstiden og kalvingen ( i sør).

Klassifisering

En større ny studie av hvalens fylogeni og evolusjon, gjort av Laura May-Collados og Ingi Agnarssons og publisert i 2005, der hele 64 (63 anerkjente) hvalarter inngikk, antyder at endringer i tidligere klassifisering av noe hvalarter, slekter og familier kan være nødvendig. May-Collados og Agnarssons studie viser blant annet at sørlig vågehval (Balaenoptera bonaerensis) er nærmere beslektet med gråhval (Eschrichtius robustus), enn med seihval (Balaenoptera borealis) og dvergbrydehval (Balaenoptera edeni).
Blokhus

Skulpturfestivaler

Enkelte år har Blokhus arrangert en internasjonal sandskulpturfestival på stranden. Strandsanden er ikke egnet til å forme skulpturer av, og sanden må derfor hentes langveis fra. I tillegg til sandskulpturfestivalen avholdes det fra 2013 også en årlig, internasjonal treskulpturfestival og, per 2018, en internasjonal betongfestival. Alle disse festivalene inngår som del av programmet til Skulpturparken Blokhus, et område på over 20 000 kvadratmeter som ifølge dem selv er Danmarks største permanente skulpturpark.
Bjørkedal

Båtbygging

Bjørkedalen er kjent for sin lange tradisjon innen båtbygging. Det var det viktigste stedet for bygging av sunnmørsbåter. Det bygges fremdeles tradisjonelle trebåter i bygda. I senere tid er det bygd kopier av vikingskip. Både Osebergskipet og Gokstadskipet er kopierte. Det er også bygd to knarrer etter båtfunn i Danmark, Skuldelev 1-vraket. Det er Saga Siglar , som var på jordomseiling, samt Borgundknarren. Det ble også laget mindre vikingskip.
Bjørkedal er også et slektsnamn.
Vannspissmus

Utbredelse og habitat

Vannspissmusa er utbredt over store deler av Eurasia, inkludert i nesten hele Europa (ikke lengst mot sør). Utbredelsen er delt i to distinkte områder.
Det første og største utbredelsesområdet strekker seg fra Storbritannia og Skandinavia sør til det nordlige Spania og østover gjennom Europa og videre østover (nord for Tyrkia og Svartehavet), i et noe smalere belte, gjennom Sibir til områder øst av Bajkalsjøen og nordvest i Mongolia. I Europa går sørgrensen ved De kantabriske fjell, Pyreneene, Alpene, Abruzzo og fjellpartier på Balkan. 
Det andre og minste utbredelsesområdet inkluderer Sakhalin og landområdene langs den asiatiske stillehavskysten innenfor, inkludert deler av Mandsjuria. 
I Norge er arten utbredt over nesten hele landet, men ser ut til å mangle langs Finnmarkskysten.
Vannspissmusa lever i nær tilknytning til vann, men den er også funnet flere ganger et godt stykke fra vassdrag. Observasjoner og fangst er nesten alltid knyttet til vann, vassdrag eller fuktig mark. Oresumper og fuktenger samt høystaudemark langs elver og små bekker peker seg ut som gode biotoper, den er også funnet ved strandenger på kysten og langs vassdrag i næringsfattig lavfuruskog.

Status, trusler og forvaltningstiltak

Vannspissmusa er verken truet globalt eller nasjonalt. Den er oppført på Bernkonvensjonens liste III. Næringsfattige, sure vannsystemer ser ut til å utelukke forekomst av arten. Sur nedbør er derfor en trussel. Forurensning av vann fører til fattigere makrofauna og gjør forurenset vann til uegnet jaktbiotop. Skjøtsel og kanalisering av vassdrag fører til tap av egnet habitat. Å unngå forsuring og forurensning sammen med ivaretakelse av naturlige bekkeløp vil tjene artens forekomst.
Crossroads (1986)

Handling

Eugene er elev på en anerkjent musikkskole i New York og skal konsentrere seg om klassisk musikk, men bikker rett som det er over til bluestoner. Han oppdager at hans store drøm er å bli bluesgitarist. Han finner ut at den legendariske komponisten Robert Johnson etterlot seg 29 blueskomposisjoner, mens den 30. og siste er borte. Eugene oppsporer derfor Johnsons venn Willie Brown, som sitter som soningsfange på et pleiehjem. Planen er å få med seg Brown på en flukt til Mississippi slik at han kan oppsporet den 30. noten. Det Eugene ikke vet er at Willie har inngått en pakt med Djevelen.

Anmelderne

Crossroads ble forholdsvis godt mottatt av anmelderne, noe som gjenspeiles i at den har fått 73 % på Rotten Tomatoes. Den amerikanske anmelderen Roger Ebert gav den 3,5, av i alt 4 oppnåelige stjerner, mens Leonard Maltin gav den 2,5 av 4 stjerner.
VG gav den terningkast fem, mens Dagbladet gav fire.

Økonomi og popularitet

Filmen ble ingen stor publikumssuksess da den kun innbrakte kun $5,8 millioner på amerikanske kinoer.

Annet

Det ble utgitt et egen soundtrack til filmen. Denne inneholder 11 spor med bidrag fra blant annet Ry Cooder og Robert Johnson.
De'an

De'an (kinesisk: 德安县; pinyin: Dé'ān Xiàn) er et fylke i provinsen Jiangxi i Folkerepublikken Kina. Det ligger innen byprefekturet Jiujiang.
I 1999 hadde fylket et folketall på 214 726 innbyggere.

Samferdsel

Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou (ved Wuhan), Jiujiang, Nanchang, Heyuan, Huizhou og Shenzhen.
Også Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Edigeison Gomes

Landslaget

Han representerte Danmark under Sommer-OL 2016 i Rio de Janeiro, der han ble utslått i kvartfinalen med det danske U23-landslaget. Nå representerer han Guinea-Bissau.
Ohlertidion ohlerti

Utseende

Ohlertidion ohlerti er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Ohlertidion ohlerti lever litt skjult, i hulrom og skyggefulle steder og bygger ureglemessige fangstnett med tallrike silketråder som går på kryss og tvers.
Hunnen spinner eggene sine inn i en fritthengende, rund eggsekk.